ועדת הכנסת, כנסת 24, פרוטוקול מספר 101, 2022-05-30 15:45

שרן השכל: אני שמחה לפתוח את ועדת הכנסת.

שרן השכל: על סדר-היום: הצעת חוק לתיקון פקודת סדר הדין הפלילי (מעצר וחיפוש) (עילות חיפוש בלא צו בית משפט) (הוראת שעה), התשפ"ב-2021.

שרן השכל: אנחנו קבענו את הישיבה לשעה 15:45.

שרן השכל: מי שביקש קרא לזה נושא חדש והוא אמור להגיע לנמק את זה והוא לא נמצא.

גלעד קריב: הוא רץ.

שרן השכל: אנחנו נמתין 2 דקות.

שרן השכל: ניתן לו 2 דקות להגיע.

שרן השכל: אם זה ניסיון למשוך זמן, אז זה לא – אתה יודע, זאת גם טקטיקה למשוך זמן עד 16:00, אבל בסדר.

שרן השכל: אנחנו ניתן לו 2-3 דקות זמן להגיע כדי לנמק את הדברים.

שרן השכל: גלעד, אתה רוצה בינתיים?

גלעד קריב: קצת מצחיק שאני אענה לטענה לפני שהיא מושמעת.

שרן השכל: בדרך-כלל מי שמגיש את הבקשה נמצא בזמן, דואג להיות בזמן.

שרן השכל: אנחנו יכולים להצביע כשהוא לא נוכח אבל בסדר.

גלעד קריב: זה נכון.

גלעד קריב: אני רק אומר שאצלנו בוועדה אנחנו מאוד מכבדים את חברינו, חבר הכנסת אוסאמה סעדי.

שרן השכל: אתה רוצה אולי להשיב?

שרן השכל: נמתין 2 דקות.

שרן השכל: ארבל, אולי תציגי.

נועה ברודסקי לוי: מדובר בעצם על הצעת חוק לתיקון פקודת סדר הדין הפלילי (מעצר וחיפוש) (עילות חיפוש בלא צו בית משפט) (הוראת שעה), התשפ"ב-2021.

נועה ברודסקי לוי: מדובר בעצם על הוספת עילה חדשה.

נועה ברודסקי לוי: קיימות כיום בחוק מספר עילות ומדובר על הוספת עילה חדשה שהוגשה בהצעת החוק הממשלתית.

נועה ברודסקי לוי: במסגרת דיוני הוועדה נדונה העילה החדשה ונוספו לה מנגנונים שונים דווקא לאיזון ובקרה.

שרן השכל: אבל המנגנונים הם חלק מאותם סעיפים.

נועה ברודסקי לוי: לגמרי, כחלק מאותם סעיפים.

נועה ברודסקי לוי: היו כבר מספר מנגנונים שכבר היו בהצעת החוק הממשלתית ונוספו לבקשת הוועדה מתוך רצון דווקא לאזן ולבקר ולפקח.

נועה ברודסקי לוי: זה לחלוטין נובע מאותו נושא, מדיונים בדיוק באותו עניין.

נועה ברודסקי לוי: זה דווקא שכלול של הדברים שכבר הובאו בעצם בפני הוועדה בהצעת החוק הממשלתית.

נועה ברודסקי לוי: אין כאן איזו הרחבה או טיפול בנושא שלא היה מלכתחילה.

שרן השכל: זאת בעצם פנייה של יושב-ראש ועדת חוקה, חוק ומשפט בדבר טענת נושא חדש בעת הדיון בהצעת חוק לתיקון פקודת סדר הדין הפלילי (מעצר וחיפוש) (עילות חיפוש בלא צו בית משפט) (הוראת שעה), התשפ"ב-2021.

שרן השכל: חבר סעדי הגיע.

שרן השכל: התחלנו בעצם וגם היועצת המשפטית הציגה את הדברים.

שרן השכל: אני אתן לך גם את זכות הדיבור כדי לנמק טענת נושא חדש.

שרן השכל: לרשותך 4 דקות.

אוסאמה סעדי: 3 דקות.

אוסאמה סעדי: גברתי היושבת-ראש, חבריי חברי הכנסת, כבוד יו"ר הוועדה.

אוסאמה סעדי: תראו, זה חוק שהוא חוק פוגעני ופוגע בזכויות יסוד ובזכויות הפרט.

אוסאמה סעדי: אני מבין את הרקע של החוק הזה.

אוסאמה סעדי: אני מבין את הרצון שרוצים להילחם בתופעות של אלימות במשפחה, אלימות ופשיעה בחברה הערבית.

אוסאמה סעדי: אבל אני אומר שזה חוק שהוא יותר מידי פוגע.

אוסאמה סעדי: הפגיעה היא לא מדתית, הפגיעה היא מעל הנדרש.

אוסאמה סעדי: במיוחד, שעד עכשיו כל הצעות חוק של משרד המשפטים ושל הממשלה – את יודעת את זה וגם חבריי יודעים – שאנחנו תמכנו, למרות שהיו לנו פרפורי בטן, למרות שהיו לנו הסתייגויות, גם כמשפטנים.

אוסאמה סעדי: כל העניין הזה של ענישת מינימום, החמרה בענישה, בתי משפט כלכליים.

אוסאמה סעדי: זרמנו עם זה כי אמרנו שבאמת המצב קשה, המצב קטסטרופלי.

אוסאמה סעדי: יש מצב חרום ואנחנו צריכים באמת להילחם בתופעות האלה.

אוסאמה סעדי: אבל עד עכשיו כל מה שעשתה הממשלה, ואנחנו הצענו ושיתפנו פעולה עם זה, זה היה נגד אלה שהם מבצעי העבירה, מסייעים לעבירה.

אוסאמה סעדי: הם אלה שפוגעים, הם אלה שיורים, הם אלה שרוצחים, הם אלה שסוחרים בנשק.

אוסאמה סעדי: פה יש תקדים מסוכן ולכן אנחנו פה נעמדים על העניין הזה העקרוני, שיש פה פגיעה באזרחים תמימים שאין להם יד ורגל בכל העבירות האלה.

אוסאמה סעדי: הם קראו להם במשטרה צדדי ג', אז הם באמת אזרחים תמימים שכל אשמתם היא שיש להם מצלמה ליד הבית.

אוסאמה סעדי: אתה יודע, גלעד חברי, שאולי עכשיו אנשים יגידו שהם לא רוצים מצלמות כי למה להסתבך, בין אם זה עם המשטרה ובין אם זה עם העבריינים.

אוסאמה סעדי: ברוב היישובים הערביים יש מצלמות 24 שעות.

אוסאמה סעדי: יש עשרות מצלמות, מאות מצלמות, בכל הכבישים.

אוסאמה סעדי: אמרתי ואני חוזר על זה, גברתי היושבת-ראש.

אוסאמה סעדי: התירוץ כביכול למחדלים של המשטרה שלא מפענחים מקרי רצח בחברה הערבית בגלל אי שיתוף פעולה, אני לא מקבל את התירוץ הזה.

אוסאמה סעדי: אני מבין שעשו שינויים וכאן אני מגיע לנושא החדש.

אוסאמה סעדי: אני מבין שעשו שינויים על-מנת באמת לשפר את החוק.

אוסאמה סעדי: אני באמת מודה ליושב-ראש של ועדת החוקה שבאמת הוא לחץ ונלחם והביא לשינויים שבחלקם משפרים במקצת את העניין הזה.

אוסאמה סעדי: אבל זה נושא חדש כי אלה נושאים לא היו.

אוסאמה סעדי: אז כל הנושא הזה של סעיף 25, סעיף 3 על כל תתי הסעיף שלו, שהכניסו את הדברים האלה, בין עם העניין הזה של הדרגה, ובין אם זה העניין אם נמצא חפץ אחר שלא היה קיים במקור.

אוסאמה סעדי: לזכותו של יו"ר הוועדה אני אומר שהסעיפים האלה משפרים אבל איך שאמרתי בוועדת חוקה, עדיין לא מרפאים את הפגם היסודי שבחוק הזה מבחינת הפגיעה הלא מדתית בזכויות הפרט, במיוחד הזכות לפרטיות ולכן טענתי לנושא חדש.

שרן השכל: תודה רבה על הדברים.

שרן השכל: אכן רוב הדברים שאתה משמיע הם התנגדות לחוק וכמובן שזה לגיטימי אבל הדיון על ההתנגדות וניסיון לעצור ולתקן את החוק צריכה להיעשות בעצם בוועדת חוקה, חוק ומשפט.

שרן השכל: גם נאמר על-ידי היועצת המשפטית נועה, שבעצם, הטענה שלך לנושא חדש היא על אותם מנגנונים שנקבעו לסעיפים על יישום אותם סעיפים ולכן אין בטענה הזאת טענת נושא חדש אמיתית שבעצם הובאה לידיעתנו.

שרן השכל: ארבל או נועה, אתן רוצות להגיב לדברים בנוסף למה שנאמר?

נועה ברודסקי לוי: כמו שאמרתי קודם - - -

אוסאמה סעדי: לא שמעתי אותך קודם.

אוסאמה סעדי: אני בדרך-כלל מסכים איתך בכל הדברים אבל פה אנחנו חלוקים.

נועה ברודסקי לוי: זה בעצם שכלול של המנגנונים.

נועה ברודסקי לוי: זאת עילה שכבר הובאה בהצעת החוק הממשלתית ובעצם הובאו בה איזה מנגנוני איזון ובקרה שהוועדה חשבה שהם לא מספיקים והיא בעצם החמירה אותם.

אוסאמה סעדי: ציינתי את זה בדבריי לטובתו של היו"ר.

אוסאמה סעדי: אני מודה לוועדה שבאמת העלו את כל הנושאים האלה.

נועה ברודסקי לוי: בעצם התיקונים הם תיקונים שבעצם מעלים את הדרגה של הקצין, את העניין שזה יובא לאישור בית המשפט אם נתפסה ראייה נוספת, העניין של דיווח לוועדה של היועצת המשפטית לממשלה.

נועה ברודסקי לוי: זאת אומרת, זה מנגנוני פיקוח שנקבעו בסעיף.

נועה ברודסקי לוי: כמו שאמרנו, העילה הגיעה עם איזה מנגנונים והוועדה בעצם החמירה והוסיפה.

שרן השכל: תודה רבה.

שרן השכל: לעניין ההצבעה, במקום חבר הכנסת רם שפע יצביע חבר הכנסת גלעד קריב; במקום חברת הכנסת מרב בן ארי יצביע חבר הכנסת משה טור פז; במקום אחמד טיבי יצביע אוסאמה סעדי.

גבי לסקי: רק רגע.

גבי לסקי: נכנס סעיף חדש שבאופן מפורש זה היה משתמע.

גבי לסקי: עכשיו נכנס באופן מפורש שאפשר יהיה לתפוס חפצים חדשים, ראיות חדשות.

שרן השכל: זה לא עניין של נושא חדש.

גבי לסקי: זה חדש לחלוטין כי זה לא היה קודם.

גבי לסקי: החוק אמר שהוא בא לתת הזדמנות למשטרה להיכנס לבתים ללא צו.

גבי לסקי: אז מה הכניסו עכשיו?

גבי לסקי: שגם אם הם נכנסים ללא צו - - -

אוסאמה סעדי: וגם אם תופסים עוד דברים.

גבי לסקי: - - הם רואים ראייה אחרת לא קשורה לכלום - - -

שרן השכל: חברים, זה חלק מהמנגנון וזה לא נושא חדש.

גבי לסקי: לא, זה לא קשור לעבירה הזאת בכלל.

נועה ברודסקי לוי: המטרה היתה היתה לרכך כי הסעיף הזה קיים בכל מקרה בחוק.

נועה ברודסקי לוי: דווקא מחברי הוועדה עלה החשש מהתפיסה הנוספת הזאת ועל כן התייחסנו כדי לעשות את הבקרה.

גבי לסקי: הפוך.

גבי לסקי: אנחנו אמרנו שלא יעשו את זה ודווקא אתם הכנסתם כדי לאפשר להם לעשות את זה.

שרן השכל: את ההתנגדות ניתן לדון ולעשות בעצם בוועדה.

גבי לסקי: איזו בקרה זאת?

גבי לסקי: זה שאחר-כך ייקחו את זה לבית משפט זה המנגנון, אבל העובדה שאפשר עכשיו לתפוס ראייה שלא קשורה לסיבה שבגינה הם נכנסו ללא צו, זה נושא חדש.

גבי לסקי: זה פשוט לפתוח לחלוטין כרגע את דיני הכניסה והחיפוש.

גבי לסקי: בוא נמציא עילה.

גבי לסקי: אנחנו יודעים שלבן אדם יש עציץ קנביס.

גבי לסקי: אני אגיד, אוי, אני חושב שיש לו סרטון אז אני אכנס אליו הביתה בלי סרטון כדי לתפוס את עציץ הקנביס.

גבי לסקי: אנחנו עושים פה משהו שפוגע מעל הנדרש וללא סמכות.

גבי לסקי: הוספתם גם את היכולת שהמשטרה תיכנס לבתים בגלל עילה איקס ותתפוס וואי.

שרן השכל: תודה רבה חברת הכנסת גבי לסקי.

שרן השכל: אני אעלה את זה להצבעה של חברי הכנסת.

גלעד קריב: אני מבקש להגיב.

שרן השכל: לא, אנחנו לא נוכל להצביע אחרי 16:00.

שרן השכל: אני קודם כל אצביע ואז אתן לך זמן תגובה.

שרן השכל: לכן אני מעלה את ההצעה להצבעה.

שרן השכל: מי בעד הטענה לנושא חדש?

שרן השכל: הטענה לנושא חדש לא התקבלה.

שרן השכל: אני קובעת כי הטענה נדחתה.

שרן השכל: ההחלטה היא שזה לא נושא חדש וזה חוזר חזרה ליושב-ראש הוועדה גלעד קריב בוועדת חוקה, חוק ומשפט.

שרן השכל: חבר הכנסת קריב, משפט.

גלעד קריב: רק משפט אחד כדי שזה יהיה בפרוטוקול רק לתאור העובדתי.

גלעד קריב: החוק הגיע אלינו בנוסח שהמשמעות שלו היא ברורה, שגם אם בעקבות העילה הזאת מתבצע חיפוש, ניתן לתפוס ראיות אחרות.

גלעד קריב: התוספת שנכנסה נועדה לצמצם את השימוש בהרחבה הזאת, על-ידי דרישה לאישור של בית משפט.

גלעד קריב: במובן הזה התוספת הזאת לא שונה מכל הדיונים שלנו בטיוב מנגנוני הביקורת והצינון להפעלת הסמכות.

גלעד קריב: כל היתר יידון וכבר נדון בשלושה דיונים ארוכים בוועדה ויידון גם בדיון הרביעי שבו נצביע.

שרן השכל: תודה רבה לך חבר הכנסת קריב, יו"ר ועדת חוקה, חוק ומשפט.

שרן השכל: נמשיך את הדיון בוועדת חוקה, חוק ומשפט.

שרן השכל: הישיבה נעולה.

בשעה 16: << נושא >> רביזיה << נושא >>

שרן השכל: אני שמחה לפתוח את ועדת הכנסת.

שרן השכל: ועדת הכנסת דנה בבקשה של יושב-ראש ועדת הכנסת ניר אורבך שביקש את הישיבה בעקבות פנייה של יושב-ראש ועדת חוקה, חוק ומשפט בדבר טענת נושא חדש בעת הדיון בהצעת חוק לתיקון פקודת סדר הדין הפלילי (מעצר וחיפוש) (עילות חיפוש בלא צו בית משפט) (הוראת שעה), התשפ"ב-2021, מ/1456.

שרן השכל: אנחנו דנו, הצבענו ולמעשה התנגדנו לאותה טענת נושא חדש.

שרן השכל: החוק חזר לוועדת חוקה, חוק ומשפט.

שרן השכל: חבר הכנסת אוסאמה סעדי הגיש רביזיה אבל הוא לא נמצא כאן אפילו כדי לנמק אותה.

שרן השכל: לכן אני דוחה את טענת הרביזיה והחוק ממשיך ויעבור לוועדת חוקה, חוק ומשפט.

שרן השכל: תודה רבה, הישיבה נעולה.